VL Humu

VL Humu on Brewster 239:stä kehitetty suomalainen hävittäjäkone, jota valmisti Valtion lentokonetehdas.

Brewster 239 oli osoittautunut erinomaiseksi hävittäjäksi neuvostoliittolaisia vastaan jatkosodan alussa. Kun yhteydet Englantiin olivat katkenneet, eikä Saksa toimittanut lentokoneita toivotusti, päätettiin kehittää VL Myrsky -hävittäjän rinnalle Brewsterin klooni.

Kauppayhteyksien katkettua sodan vuoksi Brewsterin varaosien saanti tyrehtyi, jolloin niitä jouduttiin valmistamaan kotimaassa. Brewsterin piirustusten puuttuessa Valtion lentokonetehdas joutui aloittamaan piirustusten laatimisen vuonna 1941. Alkuperäiset piirustukset olivat kyllä olemassa mutta ne oli toimitettu Yhdysvalloista Ruotsiin ja sieltä Suomeen, josta ne löytyivät muiden tavaroiden joukosta keväällä 1942. Vuonna 1941 tilattiin lentokonetehtaalta muun muassa kuusi vararunkoa sekä aloitettiin puisen korvikesiiven suunnittelu.

Alkuperäisten moottorien saannin vaikeuduttua alettiin suunnitella Wright Cyclonesta kehitetyn Shvetsov M-63 -moottorin, joita oli saatu sotasaaliina ja joita voitiin ostaa Saksan sotasaalisvarastoista, asentamista Cyclonen korvikkeeksi Brewsteriin. M-63 asennettiin BW-363:een kesällä 1942. Moottorista ei saatu täyttä tehoa etenkään korkealla ja suoritusarvot jäivät vaatimattomiksi. Vuonna 1943 viiteen Brewsteriin asennettiin M-63-moottori. Moottori osoittautui – paitsi alkuperäistä tehottomammaksi – myös epäluotettavaksi. Pääsyy tehottomuuteen oli säädöissä. Moottorin käsikirja saatiin Saksasta vasta 1943. Oikein säädetty M-63 osoittautui Brewsterin alkuperäistä Cyclonea tehokkaammaksi ja moottorit toimivat tyydyttävästi vielä vuonna 1948.

Valtion lentokonetehdas suunnitteli koneeseen sekä metalli- että puusiiven, joista viimeksi mainittu valmistui ensin ja asennettiin BW-392:een syksyllä 1942. M-63-moottorilla varustettu puusiipi-Brewster osoittautui suoritusarvoiltaan toivottua huonommaksi. Metallisiipi valmistui syksyllä 1942 ja se asennettiin BW-371:een. Koneessa oli M-63-moottori, venäläinen AW-1-potkuri ja aseistuksena kaksi runkokonekivääriä. Tulos ei ollut tyydyttävä.

VL Humun prototyyppi, jossa oli metallirunko, puusiipi ja M-63-moottori, tilattiin lokakuussa 1942. Tarkoitus oli tehdä neljän prototyypin koesarja ja tavoitteena pidettiin 90 koneen suursarjaa. Syksyllä 1943 Humu alkoi kuitenkin vaikuttaa toivottomalta yritykseltä, koska siitä oli tulossa Brewsteriä heikompi hävittäjä. Samaan aikaan Neuvostoliitto oli ottanut käyttöön tehokkaampia koneita. Toisaalta Humulla ajateltiin korvattavan tiedustelulaivueiden vielä hitaammat koneet.

Ilmavoimien esikunta tilasi marraskuussa 1943 90-koneisen Humu-sarjan. Viiden koneen koesarjan tuli valmistustua lokakuussa 1944 ja 85 sarjakonetta elokuun loppuun 1945 mennessä. Humun sarjavalmistustyöt keskeytettiin kesäkuussa 1944 mutta prototyypin rakentaminen jatkui täytetyönä. Se valmistui ja lensi ensilentonsa 8. elokuuta 1944. Koneella lennettiin vain 19 tuntia ja 50 minuuttia. Sarjan rakentaminen peruttiin lopulta kokonaan syyskuussa 1944.

Koneen pääsuunnittelijat olivat Torsti Verkkola, Arvo Ylinen ja Martti Vainio.

Tekniset tiedot

Yleiset ominaisuudet
 Miehistö: 1
 Moottori: Shvetsov M-63, 9-sylinterinen ilmajäähdytteinen tähtimoottori, lentoonlähtöteho 1 100 hv, teho ahtimen alemman vaihteen määräkorkeudessa (1 800 m) 1 000 hv, ylemmän (4 500 metriä) 900 hv. 
 Kärkiväli: 10,67 m
 Siipipinta-ala: 19,4 m²
 Pituus: 8,03 m
 Korkeus: 3,66 m
 Tyhjäpaino: 2 036 kg
 Lentopaino: 2 536 kg
 Siipikuormitus: 131 kg/m²

Suoritusarvot
 Huippunopeus: noin 480 km/h  4 600 metrissä (ei mitattu koskaan)
 Kohoamisnopeus:noin 15 m/s pinnassa (ei mitattu koskaan)
 Nousuaika: 4 000 metriin 5 minuuttia
 Lakikorkeus: 8 000 metriä

Aseistus
 3 × 12,7 mm konekivääriä LKk/42, ulommaisiin 260 patruunaa/per ase ja keskiaseeseen 450

Museokoneet Suomessa
 Keski-Suomen ilmailumuseossa on entisöity HM-671.

Kirjallisuutta

 
 
  
 Manninen, Pentti: Puusiipi-Brewster, Osa 1, Suomen Ilmailuhistoriallinen Lehti (), 1/1999, s. 10–14.
 Manninen, Pentti: Puusiipi-Brewster, Osa 2, Suomen Ilmailuhistoriallinen Lehti, 4/1998, s. 14–17.
 Flugzeugem Flugzeugausrüstung und Waffen der sowjetischen Luftwaffe. Heft II Flugzeugausrüstung und Waffen. Mai 1942.

Humu
Suomalaiset hävittäjälentokoneet
1940-luvun hävittäjälentokoneet